KIRJALLINEN KYSYMYS E-0457/01

esittäjä(t): Cristiana Muscardini (UEN) ja Gianfranco Fini (UEN) komissiolle

(19. helmikuuta 2001)

Aihe: Elintarvikevalvonta

Mihin toimiin komissio on ryhtynyt tarkistaakseen ja valvoakseen, ettei Euroopan unionissa käytetä kiellettyjä tuotteita elintarvikkeiden valmistamiseen, kun otetaan huomioon Italiassa ja muissa maissa havaitut lukuisat petokset, kuten:

- siemenistä saadulla öljyllä tai oliivin puristusjätteellä jatkettu oliiviöljy

- kuivatun naudan rasvan käyttö viinin värjäämisessä (Ranska 1999)

- mineraaliöljyistä johdetut jauhot

- syöpää aiheuttavien tuotteiden (kuten polykloorattu bifenoli, jonka johdannainen dioksiini on) saastuttaman kananlihan, kinkun ja sianlihan käyttö

- maitojauheen käyttö juustojen, jäätelön jne. valmistuksessa?

Mitkä näistä petoksista johtuvat yhteisön ulkopuolisista maista tuotavista tuotteista?

David Byrnen komission puolesta antama vastaus

(16. toukokuuta 2001)

Oliiviöljyn ja muiden kasviöljyjen sekoitukset, jotka on sekoituksiksi ilmoitettu ja sellaisina myyty, eivät ole yhteisön säännöstön mukaan kiellettyjä eivätkä sisällä terveysriskiä.

Sekoitukset, jotka sisältävät toiseen kertaan puristettua oliiviöljyä, ovat yleisen kauppalaadun neitsytoliiviöljyjä, jotka on aina puhdistettu, mikä poistaa terveysriskin.

Vilpillisesti ja siis pimeästi valmistettujen ja puhtaana oliiviöljynä myytyjen öljysekoitusten osalta vastuu petosten torjunnasta ja tämän edellyttämästä valvonnasta kuluttajatasolla kuuluu jäsenvaltioille.

Komissio on kuitenkin antanut koko joukon säännöksiä sekoitusten koostumuksen selvitysmenetelmistä ja kannustaa tehostamaan tutkimusmenetelmiä. Lisäksi todettakoon, että yhteisön säännöstön nojalla yli 30 prosenttia öljynpuristamoista on valvonnan piirissä.

Verialbumiinin (ei siis verijauhon) käyttö, joka on nykyisin kielletty yhteisön säännöstön nojalla, oli ennen vuotta 1997 sallittua viinin kirkastamiseen teknisenä apuneuvona, josta ei toisin sanoen jää jäämiä viiniin. Väriaineiden käyttö viininvalmistuksessa on aina ollut kiellettyä.

Viininviljely- ja viininvalmistusalan tuotteet, etenkin itse viinit, kuuluvat kaikkien elintarvikkeita koskevien valvontatoimien piiriin. Lisäksi viinin yhteisestä markkinajärjestelystä 17 päivänä toukokuuta 1999 annetussa neuvoston asetuksessa (EY) N:o 1493/1999(1) olevassa 72 artiklassa säädetään viinialan valvontaa koskevista yksityiskohtaisista säännöistä. Kysymys on erityisesti viinialan tuotteiden valmistamiseen ja koostumukseen sovellettavan säännöstön noudattamisesta. Suoritettavien tarkastusten soveltamista ja järjestämistä koskevat yksityiskohtaiset säännöt annetaan 14 päivänä joulukuuta 2000 annetussa komission asetuksessa (EY) N:o 2729/2000(2). Tarkastusten kohteena voi olla erityisesti tuotteiden koostumus ja niiden aistinvaraisesti todettavat ominaisuudet, tuotemerkinnät ja tuotteen esittämismuoto sekä annettujen valmistus- ja markkinointisääntöjen noudattaminen. Lisäksi asetuksessa (EY) N:o 1493/1999 olevassa 72 artiklassa säädetään komission muodostamasta erikoistarkastajien ryhmästä, jotta varmistetaan viinialan sääntelyn yhdenmukainen soveltaminen. Komission tietoon ei ole tullut, että tuontiviineissä olisi havaittu tässä tarkoitettua vilppiä.

Jauhojen ja mineraaliöljyjen osalta komission käsitys on, että arvoisa parlamentin jäsen viittaa sveitsiläisten tutkijoiden selvityksiin, joiden mukaan rehuaineista olisi löydetty mahdollisia mineraaliöljyjäämiä (syyskuu 2000). Kyseisestä tapauksesta, jota ei esitelty vilpillisenä menettelynä, keskusteltiin syyskuussa 2000 kokoontuneessa eläinten ravitsemusta käsittelevässä tiedekomiteassa. Päätökseksi tuli, että monet, erityisesti saatujen tutkimustulosten tulkintaan ja käytettyyn tutkimusmenetelmään liittyvät kysymykset on ratkaistava ennen kuin erityisen valvontaohjelman käynnistämistä voidaan ajatella.

Dioksiinikriisin aikana yhteisön toimet pakottivat jäsenvaltiot toteuttamaan Belgiasta tuodun epäilyttävän lihan ja lihatuotteiden tarkan valvonnan. Jos tuote todettiin saastuneeksi, se oli joko tuhottava kyseisessä jäsenvaltiossa tai palautettava Belgiaan siellä tuhottavaksi. Petostapauksia on tutkittavana jäsenvaltioiden tuomioistuimissa.

Raakamaidon, lämpökäsitellyn maidon ja maitopohjaisten tuotteiden tuotantoa ja markkinoille saattamista koskevista terveyssäännöistä 16 päivänä kesäkuuta 1992 annetun neuvoston direktiivin 92/46/ETY(3) 7 artiklassa säädetään maidosta tai maitopohjaisista tuotteista valmistettujen maitopohjaisten tuotteiden tuotannolle asetettavista terveyssäännöistä, jotka täyttävät 6 artiklan ja 7 artiklan vaatimukset.

Ihmisravinnoksi tarkoitetun maitojauheen käytölle juustojen tai jäätelön tuotannossa ei ole terveydellisiä esteitä.

Koska yhteisöllä ei ole juustojen tai jäätelön valmistamista ja kaupan pitämistä koskevaa lainsäädäntöä, maitojauheen käyttö näiden tuotteiden valmistuksessa kuuluu alan kansallisen lainsäädännön piiriin.

Komissio viittaa erityisesti tuotteisiin, jotka kuuluvat maataloustuotteiden ja elintarvikkeiden maantieteellisten merkintöjen ja alkuperänimitysten suojasta 14 päivänä heinäkuuta 1992 annetun neuvoston asetuksen (ETY) N:o 2081/92(4) sekä maataloustuotteiden ja elintarvikkeiden erityisluonnetta koskevista todistuksista 14 päivänä heinäkuuta 1992 annetun neuvoston asetuksen (ETY) N:o 2082/92(6) piiriin. Kyseisissä erityistapauksissa jäsenvaltio voi myöntää eräille elintarvikkeille nimityssuojan, jos ne täyttävät eritelmässä vahvistetut edellytykset, joita voi olla esimerkiksi maitojauheen käyttökielto eräissä perinteisissä juustoissa (4 ja 6 artikla).

10 ja 14 artiklassa säädetään, että jos jäsenvaltiossa nimetty tarkastusviranomainen ja/tai yksityinen laitos toteaa, että jäsenvaltiossa nimityssuojattu maataloustuote tai elintarvike ei täytä eritelmässä vahvistettua edellytystä, niiden on ryhdyttävä tarvittaviin toimiin varmistaakseen, että asetusta noudatetaan. Tilanteen seuranta on sitten kunkin jäsenvaltion vastuulla.

Lähes kaikki arvoisan parlamentin jäsenen mainitsemat petokset juontuvat jäsenvaltioista. Kolmansista maista tuotuihin tuotteisiin liittyvien petosten osalta komissio kehottaa arvoisaa parlamentin jäsentä tutustumaan joihinkin komission vuosikertomuksiin yhteisön taloudellisten etujen suojaamisesta ja petostentorjunnasta erityisesti oliiviöljyn osalta(5).

(1) EYVL L 179, 14.7.1999.

(2) EYVL L 316, 15.12.2000.

(3) EYVL L 268, 14.9.1992.

(4) EYVL L 208, 24.7.1992.

(5) Erityisesti vuosikertomus 1998, KOM(1999) 590.

(6) EYVL L 208, 24.7.1992.